חבל נחלתו כג מב
סימן מב

תוכנה שנשלחה אליו במרשתת

שאלה 
אדם קיבל, ללא הזמנה, תוכנה וקורסים ממוחשבים במרשתת.

האם רשאי ללמוד ולהשתמש ללא תשלום?

תשובה 
א. מצד היושר ראוי לברר האם התוכנה נשלחה אליו בכוונה, כזכיה בהגרלה או לשם פרסום, ואז הנשלח אליו הוא חלק ממסע פרסום של השולח, והוא אינו צריך לשלם עליו, או שהתוכנה נשלחה אליו בטעות, ואז אם ברצונו להשתמש צריך לשלם.

ב. נדמה זאת למי שפרקו אצלו בבית – מקרר, על אף שלא הזמין מקרר.

אם אינו רוצה להשתמש בו, זכותו לדבר עם השולח ולבקש ממנו שייקח ממנו את המקרר וכל ההוצאות על השולח.

אם רוצה במקרר צריך לשלם עליו לשולח.

ג. לא ניתן לטעון, זה נהנה וזה לא חסר, שאין ליוצר התוכנה והקורסים שום נזק כי יכול להפיצה לכל מאן דבעי, ואין זה כמקרר שאינו נחלק לשנים ואם הוא אצל ראובן אינו אצל שמעון. סו"ס היוצר עמל ופיתח תוכנה והמשתמש בה ללא תשלום משתמש בעמלו של היוצר.

ד. ולכן עליו לשלם כדין נהנה את עלות פיתוח התוכנה, כאשר בדרך כלל דמי הנאה הם כשני שליש מן השווי של מכירה.
חבל נחלתו כג